C 452/10

RAPORTUL

privind conturile anuale ale întreprinderii comune pentru bioindustrii pentru exercițiul financiar 2017, însoțit de răspunsurile întreprinderii comune

(2018/C 452/02)

CUPRINS

Puncte Pagina INTRODUCERE 1-10 11 Crearea întreprinderii comune pentru bioindustrii 1-2 11 Guvernanța 3-5 11 Obiective 6 11 Resurse 7-9 11 Evaluarea Comisiei 10 12 OPINII 11-23 12 Opinia privind fiabilitatea conturilor 12 12 Opinia privind legalitatea și regularitatea operațiunilor de venituri subiacente conturilor 13 12 Opinia privind legalitatea și regularitatea plăților subiacente conturilor 14 12 Responsabilitățile conducerii și ale persoanelor însărcinate cu guvernanța 15-17 12 Responsabilitatea auditorului cu privire la auditul conturilor și al operațiunilor subiacente 18-23 13 GESTIUNEA BUGETARĂ șI FINANCIARĂ 24-30 13 Execuția bugetului pentru exercițiul 2017 24 13 Execuția multianuală a bugetului în cadrul programului Orizont 2020 25-30 14 CONTROALELE INTERNE 31-35 14 Cadrul de control intern 31-34 14 Cererea de propuneri din 2016 35 15 ALTE ASPECTE 36 15 Mobilizarea contribuțiilor din partea membrilor din sectorul industrial 36 15 INFORMAțII PRIVIND EVALUAREA COMISIEI 37-38 15 RĂSPUNSURILE ÎNTREPRINDERII COMUNE 17

INTRODUCERE

Crearea întreprinderii comune pentru bioindustrii

1. Întreprinderea comună pentru bioindustrii (denumită în continuare „întreprinderea comună BBI”), cu sediul la Bruxelles, a fost creată în mai 2014 ( 1 ) pentru o perioadă de zece ani și a început să funcționeze în mod autonom la 26 octombrie 2015.

2. Întreprinderea comună BBI este un parteneriat public-privat în sectorul bioindustriilor. Membrii fondatori sunt Uniunea Europeană (UE), reprezentată de Comisia Europeană, și o serie de parteneri industriali reprezentați de consorțiul bioindustriilor (consorțiul BIC).

Guvernanța

3. Structura de guvernanță a întreprinderii comune BBI include Consiliul de conducere, directorul executiv, Comitetul științific și Grupul de reprezentanți ai statelor.

4. Consiliul de conducere este format din cinci reprezentanți ai Comisiei, în numele Uniunii, și cinci reprezentanți ai membrilor privați, dintre care cel puțin unul ar trebui să fie reprezentant al unei întreprinderi mici sau mijlocii (IMM). Consiliul de conducere exercită responsabilitatea globală asupra orientării strategice și a operațiunilor întreprinderii comune și supraveghează punerea în aplicare a activităților acesteia. Directorul executiv este responsabil de gestionarea curentă a întreprinderii comune.

5. Comitetul științific și Grupul de reprezentanți ai statelor sunt organismele consultative. Comitetul științific oferă consiliere cu privire la prioritățile științifice care trebuie abordate în planurile anuale de activitate ale întreprinderii comune. Grupul de reprezentanți ai statelor furnizează avize cu privire la strategie și la îndeplinirea obiectivelor.

Obiective

6. Obiectivul întreprinderii comune pentru bioindustrii este să implementeze un program de activități de cercetare și inovare menite să evalueze disponibilitatea resurselor biologice regenerabile care pot fi utilizate pentru producerea de biomateriale, și, pe această bază, să sprijine crearea de lanțuri valorice bioeconomice durabile. Activitățile respective trebuie să fie realizate prin intermediul unor colaborări între părțile interesate, de-a lungul întregului lanț valoric bioeconomic, care includ producția primară și industrii de prelucrare, mărci de consum, IMM-uri, centre de cercetare și tehnologie și universități.

Resurse

7. Contribuția maximă care poate fi acordată de UE pentru activitățile întreprinderii comune BBI este de 975 de milioane de euro, aceasta urmând a fi finanțată din programul Orizont 2020 ( 2 ) . Membrii întreprinderii comune care provin din sectorul industrial ar trebui să contribuie cu resurse în valoare de cel puțin 2 730 de milioane de euro pe parcursul duratei de viață a întreprinderii comune ( 3 ) . Din această sumă, membrii respectivi trebuie să participe cu contribuții în numerar de cel puțin 182,5 milioane de euro la activitățile operaționale ale întreprinderii comune și să suporte costuri în valoare de cel puțin 1 755 de milioane de euro pentru punerea în aplicare de activități suplimentare din afara planului de activitate al întreprinderii comune BBI ( 4 )

8. Costurile administrative ale întreprinderii comune BBI sunt limitate la 58,5 milioane de euro, sumă care trebuie acoperită din contribuții financiare împărțite anual în mod egal între UE și membrii din sectorul industrial ( 5 )

9. În 2017, bugetul definitiv al întreprinderii comune BBI a fost de 91,6 milioane de euro (în 2016, acesta a fost de 66 de milioane de euro). La 31 decembrie 2017, întreprinderea comună avea un efectiv de 20 de angajați (în 2016, numărul acestora se ridica la 20) ( 6 )

Evaluarea Comisiei

10. În iunie 2017, Comisia a finalizat evaluarea intermediară a activităților întreprinderii comune, evaluare care a fost urmată de un plan de acțiune elaborat de întreprinderea comună pentru a da curs recomandărilor formulate în cadrul evaluării. Cu această ocazie, Curtea include în prezentul raport o secțiune referitoare la planul de acțiune întocmit de întreprinderea comună ca răspuns la evaluarea intermediară. Această secțiune are doar un scop informativ și nu face parte din opinia de audit sau din observațiile Curții.

OPINII 11. Curtea a auditat următoarele: (a) conturile întreprinderii comune, care cuprind situațiile financiare (7) și rapoartele privind execuția bugetară (8) pentru exercițiul financiar încheiat la 31 decembrie 2017; și (b) legalitatea și regularitatea operațiunilor subiacente acestor conturi, în conformitate cu prevederile articolului 287 din Tratatul privind funcționarea Uniunii Europene (TFUE). Opinia privind fiabilitatea conturilor 12. În opinia Curții, conturile întreprinderii comune pentru exercițiul încheiat la 31 decembrie 2017 prezintă în mod fidel, sub toate aspectele semnificative, situația financiară a acesteia la 31 decembrie 2017, precum și rezultatele operațiunilor sale, fluxurile sale de numerar și modificările în structura activelor nete pentru exercițiul încheiat la această dată, în conformitate cu dispozițiile regulamentului său financiar și cu normele contabile adoptate de contabilul Comisiei. Aceste norme se bazează pe standardele de contabilitate pentru sectorul public acceptate la nivel internațional. Opinia privind legalitatea și regularitatea operațiunilor de venituri subiacente conturilor 13. În opinia Curții, operațiunile de venituri subiacente conturilor aferente exercițiului încheiat la 31 decembrie 2017 sunt conforme cu legile și reglementările sub toate aspectele semnificative. Opinia privind legalitatea și regularitatea plăților subiacente conturilor 14. În opinia Curții, plățile subiacente conturilor aferente exercițiului încheiat la 31 decembrie 2017 sunt conforme cu legile și reglementările sub toate aspectele semnificative. Responsabilitățile conducerii și ale persoanelor însărcinate cu guvernanța 15. În conformitate cu articolele 310-325 TFUE și cu regulamentul financiar al întreprinderii comune, conducerea este responsabilă de întocmirea și de prezentarea conturilor pe baza standardelor de contabilitate pentru sectorul public acceptate la nivel internațional, precum și de legalitatea și regularitatea operațiunilor subiacente conturilor. Această responsabilitate include conceperea, implementarea și menținerea controalelor interne necesare pentru întocmirea și pentru prezentarea unor situații financiare care să nu fie afectate de denaturări semnificative, fie rezultate din acte de fraudă, fie rezultate din erori. Conducerea are, în egală măsură, responsabilitatea de a se asigura că activitățile, operațiunile financiare și informațiile reflectate în situațiile financiare sunt conforme cu dispozițiile care le reglementează. Responsabilitatea finală pentru legalitatea și regularitatea operațiunilor subiacente conturilor aparține conducerii întreprinderii comune. 16. În procesul de întocmire a conturilor, conducerea este responsabilă de evaluarea capacității întreprinderii comune de a-și continua activitatea, prezentând, după caz, aspectele relevante pentru continuitatea activității și utilizând principiul contabil al continuității activității. 17. Persoanele însărcinate cu guvernanța sunt responsabile de supravegherea procesului de raportare financiară al întreprinderii comune. Responsabilitatea auditorului cu privire la auditul conturilor și al operațiunilor subiacente 18. Obiectivul Curții este, pe de o parte, de a obține o asigurare rezonabilă referitor la prezența sau la absența unor denaturări semnificative în cadrul conturilor întreprinderii comune și la conformitatea operațiunilor subiacente conturilor cu legile și reglementările și, pe de altă parte, de a furniza Parlamentului European și Consiliului sau, după caz, altor autorități responsabile de descărcarea de gestiune, o declarație de asigurare cu privire la fiabilitatea conturilor și la legalitatea și regularitatea operațiunilor subiacente acestora, pe baza auditului său. Asigurarea rezonabilă reprezintă un nivel de asigurare ridicat, dar nu este o garanție a faptului că auditul va detecta întotdeauna eventualele denaturări sau neconformități semnificative existente. Acestea pot apărea ca rezultat fie al unei fraude, fie al unei erori și sunt considerate a fi semnificative dacă se estimează, în mod rezonabil, că ele ar putea, în mod individual sau agregat, influența deciziile economice pe care utilizatorii conturilor le pot lua pe baza acestora. 19. Auditul implică aplicarea unor proceduri în vederea obținerii de probe de audit privind sumele și informațiile prezentate în conturi și privind legalitatea și regularitatea operațiunilor subiacente acestora. Procedurile de audit sunt alese pe baza raționamentului auditorului, care include evaluarea riscurilor ca în cadrul conturilor să se regăsească denaturări semnificative sau ca la nivelul operațiunilor subiacente să existe neconformități semnificative cu cerințele din legislația Uniunii Europene, fie că aceste denaturări sau neconformități rezultă din acte de fraudă, fie că rezultă din erori. Atunci când evaluează aceste riscuri, auditorul analizează controalele interne relevante pentru întocmirea și prezentarea fidelă a conturilor și pentru legalitatea și regularitatea operațiunilor subiacente, scopul fiind însă acela de a defini proceduri de audit corespunzătoare în raport cu circumstanțele date, și nu de a exprima o opinie cu privire la eficacitatea controalelor interne respective. Auditul include, în egală măsură, aprecierea caracterului adecvat al politicilor contabile utilizate și a caracterului rezonabil al estimărilor contabile elaborate de conducere, precum și evaluarea prezentării globale a conturilor. 20. În ceea ce privește veniturile, Curtea verifică subvenția primită de la Comisie și evaluează procedurile instituite de întreprinderea comună pentru colectarea taxelor și a altor venituri. 21. În ceea ce privește cheltuielile, Curtea examinează operațiunile de plăți la momentul la care cheltuielile au fost suportate, înregistrate și acceptate. Examinarea acoperă toate categoriile de plăți (inclusiv plățile efectuate în vederea achiziționării de active), cu excepția plăților în avans, la momentul la care sunt efectuate. 22. La întocmirea prezentului raport și a opiniilor, Curtea a luat în considerare activitatea de audit desfășurată de auditorul extern independent cu privire la conturile întreprinderii comune, în conformitate cu prevederile articolului 208 alineatul (4) din Regulamentul financiar al UE ( 9 )

23. Observațiile prezentate în continuare nu pun în discuție opiniile exprimate de Curte.

GESTIUNEA BUGETARĂ ȘI FINANCIARĂ

Execuția bugetului pentru exercițiul 2017

24. Bugetul definitiv pentru exercițiul 2017 cuprindea credite de angajament în valoare de 92,9 milioane de euro și credite de plată în valoare de 91,6 milioane de euro. Pentru creditele de angajament, rata de execuție a fost de 97 %, iar pentru creditele de plată, de 95 %. Cea mai mare parte a creditelor de plată utilizate de întreprinderea comună corespundea prefinanțărilor din cadrul unor acorduri de grant rezultate în urma cererii de propuneri din 2016.

Execuția multianuală a bugetului în cadrul programului Orizont 2020

25. Din contribuția maximă în numerar din partea UE în cuantum de 975 de milioane de euro care urmează a fi alocată întreprinderii comune BBI pe întreaga durată de viață a acesteia, contribuția în numerar a UE se ridica în total, până la sfârșitul exercițiului 2017, la 150,7 milioane de euro.

26. Membrii din sectorul industrial nu au obligația de a participa cu o sumă minimă sub formă de contribuții în natură la activitățile întreprinderii comune BBI. Până la sfârșitul exercițiului 2017, acești membri raportaseră contribuții în natură în valoare de 26 de milioane de euro pentru activități operaționale. Directorul executiv al întreprinderii comune BBI nu validase încă niciuna dintre aceste contribuții. În plus, Consiliul de conducere validase contribuții în numerar în valoare de 5,8 milioane de euro vărsate de membrii din sectorul industrial pentru costurile administrative ale întreprinderii comune.

27. Din suma de 182,5 milioane de euro reprezentând contribuțiile minime în numerar care trebuie să fie aduse de membrii din sectorul industrial la costurile operaționale ale întreprinderii comune pe durata de viață a acesteia, fusese plătită întreprinderii comune o sumă de doar 0,8 milioane de euro, conform situației de la sfârșitul exercițiului 2017. În consecință, Comisia (DG RTD) a suspendat 50 de milioane de euro din contribuțiile sale în numerar la întreprinderea comună. Deși Comisia a inițiat în februarie 2017 o modificare a regulamentului de înființare a întreprinderii comune BBI ( 10 ) cu scopul de a permite membrilor din sectorul industrial să își pună la dispoziție contribuțiile în numerar și la nivel de proiect, există un risc ridicat ca aceștia să nu furnizeze valoarea minimă a contribuțiilor în numerar la activități operaționale până la sfârșitul programului BBI.

28. Din suma minimă de 1 755 de milioane de euro reprezentând contribuții din partea membrilor din sectorul industrial care trebuiau să fie aduse pentru activitățile suplimentare din afara programului de activitate al întreprinderii comune, fusese raportată și certificată, până la sfârșitul exercițiului 2017, suma de 663,6 milioane de euro (39 %). Cu toate acestea, întrucât mandatul Curții nu include și auditul contribuțiilor în natură ale membrilor la activitățile suplimentare, ea nu poate emite o opinie privind natura, calitatea și cantitatea acestor contribuții.

29. În consecință, la sfârșitul exercițiului 2017, contribuțiile totale din partea membrilor din sectorul industrial se ridicau la 670,2 milioane de euro (din care aproape 100 % erau contribuții la activitățile suplimentare); cu titlu de comparație, contribuția în numerar din partea UE se ridica la 150,7 milioane de euro (a se vedea, de asemenea, punctul 36).

30. Din bugetul operațional și administrativ maxim al întreprinderii comune în cuantum de 1 186,75 milioane de euro ( 11 ) , aceasta realizase, până la sfârșitul exercițiului 2017, angajamente în valoare de 509,8 milioane de euro și plăți în cuantum de 172,2 milioane de euro.

CONTROALELE INTERNE

Cadrul de control intern

31. Întreprinderea comună a instituit proceduri de control ex ante fiabile bazate pe examinări documentare ale aspectelor financiare și operaționale. Conform situației de la sfârșitul anului 2017, standardele de control intern (ICS – Internal Control Standard ) cele mai importante erau, în mare parte, puse în aplicare. Existau însă și unele standarde a căror punere în aplicare urma să fie finalizată în 2018. Printre acestea se numărau ICS 8 (Procese și proceduri), ICS 10 (Continuitatea activității) și ICS 11 (Gestionarea documentelor).

32. Serviciul comun de audit din cadrul Comisiei este responsabil de auditul ex post al declarațiilor de cheltuieli aferente proiectelor din cadrul programului Orizont 2020. În 2017, întreprinderea comună – împreună cu Serviciul comun de audit din cadrul DG RTD – a lansat primul audit ex post al unui eșantion aleatoriu format din declarații de cheltuieli intermediare aferente programului Orizont 2020. Rezultatele acestui audit vor fi prezentate însă abia în raportul anual de activitate al întreprinderii comune pe 2018.

33. Pe baza unei evaluări a sistemului de control intern al întreprinderii comune și a testelor de fond efectuate pe operațiuni de venituri, de plăți, de granturi și de achiziții, rezultatele auditului au furnizat Curții o asigurare rezonabilă conform căreia rata de eroare reziduală globală aferentă întreprinderii comune se situează sub pragul de semnificație.

34. Până la sfârșitul anului 2017, instrumentele comune utilizate de Comisie pentru gestionarea și monitorizarea granturilor din cadrul programului Orizont 2020 nu își finalizaseră dezvoltările specifice care erau necesare pentru prelucrarea contribuțiilor în natură aduse întreprinderii comune.

Cererea de propuneri din 2016

35. Cererea de propuneri din 2016 organizată în vederea atribuirii de granturi a avut ca rezultat doar o acoperire relativ scăzută a temelor vizate de acțiunile de cercetare și inovare. Aceste acțiuni au avut un buget total de 50 de milioane de euro și conțineau 12 teme, fiecare dintre acestea fiind concepută să abordeze provocări specifice legate de activitățile de realizare și demonstrare a lanțurilor valorice. Toate propunerile eligibile fuseseră evaluate în raport cu criteriile de evaluare aplicabile în cadrul Orizont 2020 și fuseseră ierarhizate în limitele liniei bugetare comune în vederea acordării de cofinanțare. Cea mai mare parte a bugetului aferent granturilor era însă consacrată unui număr de trei teme din cele șase finanțate; întreprinderea comună nu a putut finanța celelalte șase teme vizate de acțiunile de cercetare și inovare, chiar dacă pentru patru dintre acestea fuseseră prezentate propuneri care erau eligibile pentru cofinanțare. Pentru a asigura o acoperire optimă a celor mai importante teme, întreprinderea comună ar trebui să aibă în vedere limitarea numărului de propuneri per temă, definind în cererea de propuneri un buget orientativ la nivel de temă.

ALTE ASPECTE

Mobilizarea contribuțiilor din partea membrilor din sectorul industrial

36. Unul dintre principalele obiective ale întreprinderii comune este de a mobiliza contribuții din partea membrilor din sectorul de activitate al acesteia ( 12 ) . Coeficientul minim al efectului de levier, atât pentru activitățile operaționale, cât și pentru activitățile suplimentare, este de 2,8 ( 13 ) . Cu toate acestea, regulamentul de înființare al BBI nu obligă membrii din sectorul industrial să participe cu o sumă minimă sub formă de contribuții în natură la activitățile operaționale ale întreprinderii comune ( 14 ) . Din această cauză, nu poate fi determinat un coeficient minim al efectului de levier pentru contribuțiile în natură la activitățile operaționale. Întrucât mandatul Curții nu include și auditul contribuțiilor în natură în natură la activitățile suplimentare, ea nu poate emite o opinie privind natura, calitatea sau realitatea acestor contribuții ( 15 )

INFORMAȚII PRIVIND EVALUAREA COMISIEI

37. Evaluarea intermediară a Comisiei ( 16 ) privind activitățile întreprinderii comune BBI a acoperit perioada 2014-2016 și a fost desfășurată cu ajutorul unor experți independenți, așa cum se prevede în Regulamentul Consiliului privind întreprinderea comună BBI ( 17 ) . Evaluarea a acoperit performanța întreprinderii comune în ceea ce privește relevanța, eficiența, eficacitatea, coerența și valoarea adăugată europeană, cu un accent suplimentar pe deschidere și transparență. Rezultatele acestei evaluări au fost luate în considerare în raportul trimis de Comisie Parlamentului European și Consiliului în octombrie 2017 ( 18 )

38. Ca răspuns la recomandările formulate de evaluatori ( 19 ) , întreprinderea comună a elaborat un plan de acțiune care a fost aprobat de Consiliul de conducere al BBI în luna martie 2018 ( 20 ) . Întreprinderea comună a acceptat în mare parte recomandările și a început deja să implementeze o serie de acțiuni ( 21 ) prin care urmărește rezolvarea principalelor probleme ridicate în evaluarea intermediară. Potrivit planului de acțiune, majoritatea acțiunilor care urmează să fie întreprinse ca răspuns la recomandări ar trebui să fie implementate în 2018 și în 2019.

Prezentul raport a fost adoptat de Camera IV, condusă de domnul Neven MATES, membru al Curții de Conturi, la Luxemburg, în ședința sa din 2 octombrie 2018. Pentru Curtea de Conturi Klaus-Heiner LEHNE Președinte

(1) Regulamentul (UE) nr. 560/2014 al Consiliului din 6 mai 2014 privind înființarea întreprinderii comune pentru bioindustrii (JO L 169, 7.6.2014, p. 130).

(2) Articolul 3 alineatul (1) din Regulamentul (UE) nr. 560/2014.

(3) Articolul 4 alineatul (1) din Regulamentul (UE) nr. 560/2014.

(4) Conform articolului 4 alineatul (2) litera (b) din Regulamentul (UE) nr. 560/2014, activitățile suplimentare sunt contribuții în natură pentru activități din afara planului de lucru și a bugetului întreprinderii comune, dar care contribuie la îndeplinirea obiectivelor inițiativei pentru bioindustrii. În conformitate cu articolul 4 alineatul (4) din același regulament, costurile suportate în cadrul activităților suplimentare trebuie să fie certificate de un auditor extern independent și nu sunt auditate de întreprinderea comună, de Curtea de Conturi Europeană sau de către un alt organism al UE.

(5) Articolul 12 alineatul (2) din statutul întreprinderii comune BBI [anexa la Regulamentul (UE) nr. 560/2014].

(6) Mai multe informații cu privire la întreprinderea comună BBI și la activitățile sale sunt disponibile pe site-ul acesteia: https://www.bbi-europe.eu

(7) Situațiile financiare cuprind bilanțul, situația performanței financiare, situația fluxurilor de numerar, situația modificărilor în structura activelor nete, precum și o sinteză a principalelor politici contabile, alături de o serie de alte note explicative.

(8) Rapoartele privind execuția bugetară cuprind rapoartele în care sunt prezentate toate operațiunile bugetare sub formă agregată, precum și note explicative.

(9) Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).

(10) Regulamentul (UE) 2018/121 al Consiliului din 23 ianuarie 2018 de modificare a Regulamentului (UE) nr. 560/2014 privind înființarea întreprinderii comune pentru bioindustrii (JO L 22, 26.1.2018, p. 1).

(11) Această sumă include contribuția maximă în numerar din partea UE la costurile administrative și operaționale ale întreprinderii comune (975 de milioane de euro) și contribuția în numerar din partea membrilor din sectorul industrial la costurile administrative (29,25 milioane de euro) și la costurile operaționale (182,5 milioane de euro) ale întreprinderii. Aceste sume nu includ contribuțiile în numerar ale membrilor din sectorul industrial la costurile operaționale ale întreprinderii comune de la nivel de proiect.

(12) Considerentul 3 al Regulamentului (UE) nr. 560/2014 stipulează că acest parteneriat ar trebui să se bazeze pe o contribuție echilibrată din partea tuturor partenerilor.

(13) Raportul dintre totalul contribuțiilor minime din partea membrilor din sector la activitățile operaționale și la cele suplimentare ale întreprinderii comune (2 730 de milioane de euro) și contribuția maximă în numerar din partea UE la întreprinderea comună (975 de milioane de euro).

(14) Articolul 4 alineatele (1) și (2) din Regulamentul (UE) nr. 560/2014 precizează faptul că membrii din sectorul industrială și din cel de cercetare ar trebui să aducă contribuții totale de cel puțin 2 730 de milioane de euro pe durata de viață a întreprinderii comune, din care cel puțin 1 755 de milioane de euro ar trebui să constea în costurile suportate de aceștia pentru punerea în aplicare a activităților suplimentare din afara planului de activitate al întreprinderii comune. Pe lângă aceasta, articolul 12 alineatul (4) din statutul întreprinderii comune anexat la același regulament prevede că, din această sumă totală, membrii din sectorul industrial trebuie să participe cu contribuții financiare (în numerar) de cel puțin 182,5 milioane de euro la costurile operaționale ale întreprinderii comune.

(15) În conformitate cu articolul 4 alineatul (4) din Regulamentul (UE) nr. 560/2014, costurile aferente activităților suplimentare sunt certificate de un auditor extern independent desemnat de întreprinderea comună. Costurile aferente acestor activități nu sunt însă auditate de întreprinderea comună și nici de vreun organism al Uniunii.

(16) Interim evaluation of the BBI Joint Undertaking (2014-2016) operating under Horizon 2020 [Evaluarea intermediară a întreprinderii comune BBI (2014-2016) care activează în cadrul programului Orizont 2020] https://ec.europa.eu/research/evaluations/pdf/bbi.pdf

(17) Articolul 11 din Regulamentul (UE) nr. 560/2014.

(18) Documentul de lucru al serviciilor Comisiei: Interim Evaluation of the Joint Undertakings operating under Horizon 2020 (Evaluarea intermediară a întreprinderilor comune care activează în cadrul programului Orizont 2020) [SWD (2017) 339 final].

(19) Recomandările specifice formulate în urma evaluării intermediare includ: intensificarea participării statelor membre ale UE-13; o implicare mai puternică a instituțiilor de învățământ și de cercetare; îmbunătățirea coordonării între toate inițiativele UE care încurajează bioeconomia; investiții în teme capabile să aducă beneficii de mai mare anvergură și de durată; creșterea și intensificarea angajamentului sectorului privat și prezentarea de rapoarte care să includă o descriere completă a contribuțiilor efective publice și private aduse până în prezent la întreprinderea comună BBI; monitorizarea progresului printr-o comparație anuală între valorile prevăzute și valorile atinse de indicatorii-cheie de performanță specifici BBI; promovarea în continuare a coordonării inițiativelor legate de bioeconomie prin încurajarea mai multor acțiuni de coordonare și de sprijin.

(20) Planul de acțiune a fost întocmit în strânsă cooperare cu consorțiul BIC (Bio Based Industries Consortium) și cu Comisia Europeană.

(21) Acțiunile specifice care urmează să fie implementate de întreprinderea comună în conformitate cu planul de acțiune includ: promovarea de noi lanțuri valorice cu implicarea unor noi actori; încurajarea, în rândul statelor membre, a elaborării în continuare a unor strategii naționale și regionale pentru bioeconomie; monitorizarea și analiza rezultatelor proiectelor cu scopul de a promova utilizarea lor în cadrul unor proiecte viitoare; creșterea la cel mai ridicat nivel posibil a contribuțiilor financiare și în natură aduse de sectorul industrial și asigurarea faptului că raportul anual de activitate reflectă în detaliu eficacitatea raportării și a certificării contribuțiilor aduse de sectorul privat la activitățile operaționale și la activitățile suplimentare; coordonarea cu Comisia Europeană în vederea promovării complementarității și a evitării suprapunerilor între programele UE.